Vyf vas wat by plaashuis wou inbreek(Argieffoto: Kent Williamson) Vyf verdagtes is in hegtenis geneem toe hulle Vrydag by ŉ plaashuis in Verkykerskop, buite Harrismith in die Vrystaat, wou inbreek. Kol. Thandi Mbambo, woordvoerder van die polisie, het gesê ŉ 73-jarige vrou omstreeks 10:30 alleen by die huis en het op die bed gelê. Haar man is die oggend dorp toe. “Sy het ŉ geluid by die slaapkamer se venster gehoor en gesien hoe drie onbekende mans probeer om die venster oop te breek. Hulle kon nie regkom nie en het toe by die vertrek langsaan probeer,” het Mbambo gesê. “Hulle kon die venster oopmaak en het toe probeer om die diefwering oop te breek. Die vrou het na die betrokke kamer toe gegaan en agter ŉ geslote deur vir hulle geskree dat sy gaan skiet. Een van die verdagtes het ŉ skoot deur die venster afgevuur en dit het die hangkas getref, maar niemand is beseer nie. Die verdagtes het gevlug toe hulle nie die diefwering kon oopbreek nie.” Die verdagtes is hierna na die werkers wat in die stoorkamers gewerk het. Nog twee verdagtes het toe by hulle drie makkers aangesluit. Een van die verdagtes was gewapen met ŉ pistool en ŉ ander met ŉ mes. Nog ŉ verdagte het ŉ boutsnyer by hom gehad. “Die verdagte met die vuurwapen het die werkers gedreig en hulle selfone geëis. Een van die werkers is met die boutsnyer oor die kop geslaan. Die ander werker is aangerand deur hom te skop en te slaan. Hulle het twee selfone, een ter waarde van R279 en een ter waarde van R700, gesteel.” Die verdagtes het weggehardloop toe hulle die bure se voertuig sien aankom het en die twee werkers by die stoorkamer agtergelaat. “Hulle het te voet in die bosse gevlug.” Volgens Mbambo is vyf persone laat die aand deur boere in hegtenis geneem wat besig was met patrolliewerk op ŉ nabygeleë plaas. Die verdagtes het ŉ ongelisensieerde vuurwapen en ammunisie en breekyster in hulle besit gehad, wat vermoedelik vroeër tydens die poging tot inbraak gebruik is.” Die persone sal Dinsdag in die Harrismith-landdroshof verskyn op aanklag van poging tot moord, poging om by ŉ huis in te breek, roof met ŉ vuurwapen en aanranding met die doel om ernstig te beseer.